XIZMAT VAZIFASINI BAJARISh ChOG‘IDA HALOK BO‘LGAN YoKI TAN JAROHATI OLGAN IChKI IShLAR ORGANLARI XODIMLARI VA HARBIY XIZMATChILARIGA BIR YO‘LA TO‘LANADIGAN NAFAQANI TO‘LASh TARTIBI TO‘G‘RISIDAGI YO‘RIQNOMANI TASDIQLASh HAQIDA

O‘zbekiston Respublikasi Vazirlar Mahkamasining 1996-yil 30-apreldagi “Ichki ishlar organlari harbiy xizmatchilari va xodimlarini ijtimoiy himoya qilishni kuchaytirish bo‘yicha qo‘shimcha chora-tadbirlar to‘g‘risida”gi 168-sonli qaroriga muvofiq hamda ichki ishlar organlari xodimlarini ijtimoiy himoya qilishni kuchaytirish maqsadida buyuraman: 
 1. Xizmat vazifasini bajarish chog‘ida halok bo‘lgan yoki tan jarohati olgan ichki ishlar organlari xodimlari va harbiy xizmatchilariga bir yo‘la to‘lanadigan nafaqani to‘lash tartibi to‘g‘risidagi yo‘riqnoma ilovaga muvofiq tasdiqlansin.
 2. Ushbu buyruq O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 Mazkur Yo‘riqnoma O‘zbekiston Respublikasi Vazirlar Mahkamasining 1996-yil 30-apreldagi 168-sonli “Ichki ishlar organlari harbiy xizmatchilari va xodimlarini ijtimoiy himoya qilishni kuchaytirish bo‘yicha qo‘shimcha chora-tadbirlar to‘g‘risida”gi qaroriga muvofiq, xizmat vazifasini bajarish chog‘ida halok bo‘lgan yoki tan jarohati olgan ichki ishlar organlari xodimlari va harbiy xizmatchilariga bir yo‘la to‘lanadigan nafaqani (keyingi o‘rinlarda nafaqa deb yuritiladi) to‘lash tartibini belgilaydi. 
 1. Mazkur Yo‘riqnoma quyidagi shaxslarga nisbatan tatbiq etiladi:
 ichki ishlar organlari xodimlariga;
 O‘zbekiston Respublikasi Ichki ishlar vazirligi (keyingi o‘rinlarda IIV deb yuritiladi) Qorovul qo‘shinlarining harbiy qismlarida va Toshkent oliy harbiy texnik bilim yurtida muddatli hamda shartnoma asosida harbiy xizmatni o‘tayotgan harbiy xizmatchilarga;
 IIV tizimiga kiruvchi ta’lim muassasalarida tahsil olayotgan kursant va tinglovchilarga. 
 2. Ichki ishlar organi xodimi va harbiy xizmatchisi (keyingi o‘rinlarda xodim deb yuritiladi) xizmat vazifasini bajarayotgan vaqtda halok bo‘lganda, uning merosxo‘rlariga marhumning oylik ish haqining 50 baravarigacha bo‘lgan miqdorda nafaqa to‘lanadi.
 3. Xodim xizmat vazifasini bajarayotgan vaqtda yaralanganda, mayiblanganda yoki kontuziya olganda (keyingi o‘rinlarda tan jarohati deb yuritiladi), unga:
 og‘ir tan jarohati olganda, oylik ish haqining 25 baravarigacha bo‘lgan miqdorda;
 o‘rtacha og‘ir tan jarohati olganda, oylik ish haqining 10 baravarigacha bo‘lgan miqdorda nafaqa to‘lanadi.
 4. Engil tan jarohati olgan xodimga nisbatan nafaqa rasmiylashtirilmaydi.
 5. IIVning Portlovchi qurilmalar va moddalarni zararsizlantirish va yo‘q qilish maxsus otryadi va Alohida vazifalarni bajaruvchi safarbarlik otryadlari hamda ularning quyi tizimi xodimlari xizmat vazifasini bajarayotgan vaqtda:
 halok bo‘lganda, uning merosxo‘rlariga marhumning oylik ish haqining 100 baravarigacha bo‘lgan miqdorda; 
 og‘ir tan jarohati olganda oylik ish haqining 50 baravarigacha bo‘lgan miqdorda;
 o‘rtacha og‘ir tan jarohati olganda oylik ish haqining 20 baravarigacha bo‘lgan miqdorda nafaqa to‘lanadi.
 6. Nafaqa olishga nisbatan da’vo muddati talablarining qo‘llanilishi O‘zbekiston Respublikasining Fuqarolik kodeksiga asosan amalga oshiriladi.
 7. Xodimning xizmat vazifasini bajarish chog‘ida tan jarohati olganligi fakti yuz berganda, bevosita uning rahbari yoki uning o‘rinbosari tashabbusi bilan guvohlar ishtirokida mazkur Yo‘riqnomaning 1-ilovasiga muvofiq darhol dalolatnoma tuziladi.
 8. Dalolatnoma tuzishda voqea tafsilotlarining obyektiv va aniq bayon etilishiga hamda tan jarohatining xizmat vazifasini bajarish bilan bog‘liq holda yuz berganligiga alohida e’tibor qaratish lozim.
 9. Dalolatnoma tan jarohati olgan xodim, xodimning bevosita rahbari yoki uning o‘rinbosari, voqea sodir bo‘lgan hududdagi ichki ishlar organi rahbari yoxud harbiy qism komandiri yoki IIV tizimiga kiruvchi ta’lim muassasasi rahbari tomonidan imzolanadi hamda gerbli muhr bilan tasdiqlangan holda rasmiylashtiriladi.
 10. Voqea sodir bo‘lgan hududdagi ichki ishlar organi rahbari tomonidan yuqori turuvchi ichki ishlar organiga yoki harbiy qism komandiri yoxud IIV tizimiga kiruvchi ta’lim muassasasi rahbari tomonidan IIVga yuz bergan holat yuzasidan dastlabki axborot beriladi.
 11. Xodimning halok bo‘lishi yoxud tan jarohati olishining holat va sabablarini surishtirish uchun tegishli ichki ishlar organi rahbari yoki harbiy qism komandiri yoki IIV tizimiga kiruvchi ta’lim muassasasi rahbarining yozma ko‘rsatmasiga asosan xizmat tekshiruvi tayinlanadi.
 12. Xizmat tekshiruvi belgilangan tartibda tegishli ichki ishlar organi yoki sohaviy xizmat mansabdor shaxslari, harbiy qismning bo‘lim va bo‘linma boshliqlari yoxud IIV tizimiga kiruvchi ta’lim muassasasi mas’ul xodimlari tomonidan o‘tkaziladi. Bunda xizmat tekshiruvi o‘tkazayotgan mas’ul xodimlar xodimning halok bo‘lishi yoxud tan jarohati olishi uning xizmat vazifasini bajarishi bilan sababiy bog‘liqligiga e’tibor qaratishlari shart.
 13. Xizmat tekshiruvi davomida surishtiruv yoki tergov harakatlarini olib borayotgan organ yoki harbiy qism komandiri tomonidan xodim olgan tan jarohatining darajasini aniqlash uchun sud-tibbiy ekspertizasini tayinlash haqida qaror qabul qilinadi. Ekspert oldiga qo‘yiladigan savollar qatorida, xodimdan olinadigan qon namunasi tarkibida spirtli ichimliklar, giyohvandlik va psixotrop moddalar mavjudligini tekshirishga alohida e’tibor qaratilishi lozim.
 14. Har bir holat bo‘yicha O‘zbekiston Respublikasi Sog‘liqni saqlash vazirligining sud-tibbiy ekspertiza muassasasining tegishli xulosasi olinadi va barcha hujjatlar umumlashtirilgan holda xizmat tekshiruvi o‘tkazgan mas’ul xodimlar tomonidan xizmat tekshiruvi natijasiga doir xulosa tuziladi. Mazkur xulosa xizmat tekshiruvini tayinlagan tegishli ichki ishlar organi rahbari yoki harbiy qism komandiri yoki IIV tizimiga kiruvchi ta’lim muassasasi rahbari tomonidan tasdiqlanadi.
 15. Xodimning halok bo‘lishi yoxud tan jarohati olishi quyidagi hollarda xizmat vazifasini bajarishi bilan sababiy bog‘liq deb topiladi:
 jinoyatchini qo‘lga olish choralarini ko‘rayotgan vaqtda sodir bo‘lgan bo‘lsa;
 huquqbuzarlarni tartibga chaqirish choralarini ko‘rayotgan vaqtda sodir bo‘lgan bo‘lsa;
 xizmat burchlarini ado etayotgan vaqtda sodir bo‘lgan bo‘lsa;
 jangovar navbatchilikni (tungi va jangovar xizmatni) o‘tayotgan vaqtda sodir bo‘lgan bo‘lsa;
 kun tartibi bilan belgilangan xizmat vaqti davomida yoki bu xizmat zaruratidan kelib chiqqan holda, xizmat joyi yoki harbiy qism hududida sodir bo‘lgan bo‘lsa;
 xizmat safari vaqtida sodir bo‘lgan bo‘lsa;
 xizmat joyiga, davolanishga ketayotgan yoki orqaga qaytayotgan vaqtda sodir bo‘lgan bo‘lsa;
 kasallik holatida yoki o‘zini o‘zi o‘ldirish darajasiga yetkazish tufayli sodir bo‘lgan bo‘lsa;
 buyruq yoki farmoyish asosida tashkil etilgan sport mashg‘uloti va musobaqasida bo‘lgan bo‘lsa; 
 maxsus taktik o‘quv mashg‘ulotlarini (harbiy o‘quv dala maydonida va maxsus tayyorgarlik maydonlarida) bajarayotgan vaqtda sodir bo‘lgan bo‘lsa; 
 alohida topshiriqlarni ijro etish bilan bog‘liq ishlarni bajarish uchun jalb etilgan vaqtda sodir bo‘lgan bo‘lsa;
 harbiy yig‘inlarda ishtirok etayotgan vaqtda sodir bo‘lgan bo‘lsa;
 ashyoviy dalil sifatida taqdim etilgan portlash xavfi bo‘lgan obyektlarni tadqiqot qilish yoki yaroqliligini aniqlash vaqtida sodir bo‘lgan bo‘lsa;
 portlash bilan bog‘liq voqea joyini ko‘zdan kechirish jarayonida kimyoviy moddalar, turli gazlar va boshqa kimyoviy zararli moddalar bilan zaharlanishi natijasida sodir bo‘lgan bo‘lsa;
 asirga tushgan (o‘z ixtiyori bilan asir tushishdan tashqari), garovga olingan vaqtda sodir bo‘lgan bo‘lsa;
 sud tomonidan jamiyat va davlat manfaatlari yo‘lida sodir etilgan deb tan olingan xatti-harakatlarni (mehnat ta’tilida, xizmatdan tashqari paytda, xizmat hududidan uzoqda bo‘lsa ham) bajarayotgan vaqtda sodir bo‘lgan bo‘lsa.
 16. Xodimning halok bo‘lishi yoki olgan tan jarohati quyidagi hollarda xizmat vazifasini bajarish bilan sababiy bog‘liq emas deb e’tirof etiladi:
 o‘z xohishiga ko‘ra spirtli ichimliklar, giyohvandlik va psixotrop moddalarni iste’mol qilgan holatda sodir bo‘lgan bo‘lsa;
 sud tomonidan xodimning harakatlarida (harakatsizligida) qonun hujjatlari talablarini qasddan yoki ehtiyotsizlik oqibatida buzish holatlari mavjud deb topilgan bo‘lsa;
 xizmat tekshiruvi natijasida ma’muriy huquqbuzarlik yoki intizomiy javobgarlikni keltirib chiqaruvchi holatlar aniqlangan bo‘lsa;
 o‘zini o‘zi o‘ldirgan yoki o‘zini o‘zi o‘ldirishga suiqasd qilgan bo‘lsa, agar bunday harakatlar kasallik holati yoki o‘zini o‘zi o‘ldirish darajasiga yetkazish tufayli sodir etilgan bo‘lmasa;
 nafaqa olish maqsadini ko‘zlab, o‘ziga qasddan tan jarohati yetkazganlik fakti aniqlangan bo‘lsa;
 xizmat joyi va harbiy qism hududidan tashqari vaqtda, dam olish vaqtida, belgilangan tartibda ruxsat berilgan vaqtda, mehnat ta’tilida bo‘lgan vaqtda yoki o‘zboshimchalik bilan harbiy qism yoki xizmat joyi hududini tark etgan vaqtda sodir bo‘lgan bo‘lsa, mazkur Yo‘riqnomaning 15-bandi o‘n yettinchi xatboshisida nazarda tutilgan hollar bundan mustasno.
 17. Agar harbiy xizmatchi mazkur Yo‘riqnomaning 16-bandida nazarda tutilgan holatlarda halok bo‘lgan yoki tan jarohati olgan bo‘lsa, unga yoki uning merosxo‘riga nafaqa to‘lanmaydi.
 18. Xizmat tekshiruvi natijasiga doir xulosaga asosan xodimning tan jarohati olishi xizmat vazifasini bajarishi bilan sababiy bog‘liq deb topilsa, tegishli ichki ishlar organi rahbari yoki harbiy qism komandiri yoki IIV tizimiga kiruvchi ta’lim muassasasi rahbari belgilagan mas’ul xodim tomonidan sodir etilgan voqea yuzasidan quyidagi hujjatlar to‘planadi:
 xodim va uning yaqin qarindoshlari to‘g‘risida ma’lumot;
 tan jarohat olganligi to‘g‘risida dalolatnoma;
 harbiy-tibbiy komissiya tomonidan berilgan ma’lumotnoma;
 xizmat tekshiruvi natijasiga doir xulosa nusxasi;
 O‘zbekiston Respublikasi Sog‘liqni saqlash vazirligining sud-tibbiy ekspertiza muassasasining xulosasi.
 Agar yuz bergan holat bo‘yicha vakolatli organning O‘zbekiston Respublikasi Jinoyat-protsessual kodeksining (O‘zbekiston Respublikasi Oliy Kengashining Axborotnomasi, 1995-y., 2-son) 83-moddasiga muvofiq jinoyat ishini tugatish to‘g‘risidagi qarori mavjud bo‘lsa, mas’ul xodim tomonidan mazkur qaror nusxasi ham tegishli hujjatlarga ilova qilinadi.
 19. Xodim xizmat vazifasini bajarish chog‘ida halok bo‘lgan bo‘lsa, tegishli ichki ishlar organi rahbari yoki harbiy qism komandiri yoki IIV tizimiga kiruvchi ta’lim muassasasi rahbari belgilagan mas’ul xodim tomonidan mazkur Yo‘riqnomaning 18-bandida nazarda tutilgan hujjatlarga qo‘shimcha ravishda quyidagi hujjatlar ham to‘planadi:
 xodimning o‘lim haqidagi guvohnomasi nusxasi;
 merosxo‘rning shaxsini tasdiqlovchi hujjat hamda uning meros olish huquqini tasdiqlovchi guvohnoma nusxasi;
 ichki ishlar organi rahbari yoki harbiy qism komandiri yoki IIV tizimiga kiruvchi ta’lim muassasasi rahbarining xodimni shaxsiy tarkib ro‘yxatidan o‘chirish to‘g‘risidagi buyrug‘i nusxasi.
 20. Nafaqani berish uchun to‘plangan barcha hujjatlar o‘n kun ichida tuman, shahar va tarmoq ichki ishlar bo‘limi yoki boshqarmalari tomonidan tegishliligiga ko‘ra Qoraqalpog‘iston Respublikasi Ichki ishlar vazirligi yoki Toshkent shahar ichki ishlar bosh boshqarmasi yoxud viloyat yoki Transportdagi ichki ishlar boshqarmalarining Shaxsiy tarkib bilan ishlash xizmatlariga yuboriladi. Mazkur hujjatlar Qoraqalpog‘iston Respublikasi Ichki ishlar vazirligi yoki Toshkent shahar ichki ishlar bosh boshqarmasi yoki viloyat yoki Transportdagi ichki ishlar boshqarmalarining Shaxsiy tarkib bilan ishlash xizmatlari tomonidan to‘liq o‘rganib chiqilib, o‘n kun ichida IIVning Shaxsiy tarkib bilan ishlash xizmatiga yuboriladi.
 21. Qoraqalpog‘iston Respublikasi Ichki ishlar vazirligi yoki Toshkent shahar ichki ishlar bosh boshqarmasi yoxud viloyat yoki Transportdagi ichki ishlar boshqarmalarining xodimlari xizmat vazifasini bajarish chog‘ida halok bo‘lganda yoki tan jarohati olganda, tegishli sohaviy xizmatlar tomonidan xizmat tekshiruvi o‘tkaziladi va barcha hujjatlar xizmat tekshiruvi natijasiga doir xulosaga ilova qilingan holda uch kun ichida Shaxsiy tarkib bilan ishlash xizmatlariga taqdim etiladi. Mazkur hujjatlar tegishli Shaxsiy tarkib bilan ishlash xizmatlari tomonidan to‘liq o‘rganib chiqilib, o‘n kun ichida IIVning Shaxsiy tarkib bilan ishlash xizmatiga yuboriladi.
 22. Harbiy qismlar tomonidan nafaqa berish uchun to‘plangan barcha hujjatlar o‘n kun ichida IIVning Qorovul qo‘shinlari bosh boshqarmasiga yuboriladi. IIVning Qorovul qo‘shinlari bosh boshqarmasi tomonidan barcha hujjatlar o‘n kun ichida o‘rganib chiqilgach, IIVning Shaxsiy tarkib bilan ishlash xizmatiga taqdim etiladi. 
 23. IIV tizimiga kiruvchi ta’lim muassasalari tomonidan nafaqa berish uchun to‘plangan barcha hujjatlar o‘n kun ichida to‘g‘ridan to‘g‘riIIVning Shaxsiy tarkib bilan ishlash xizmatiga yuboriladi. 
 24. IIV Markaziy apparati xodimlari xizmat vazifasini bajarish chog‘ida halok bo‘lganda yoki tan jarohati olganda, tegishli sohaviy xizmatlar tomonidan xizmat tekshiruvi o‘tkaziladi va barcha hujjatlar xizmat tekshiruvi natijasiga doir xulosaga ilova qilingan holda uch kun ichida IIVning Shaxsiy tarkib bilan ishlash xizmatiga taqdim etiladi.
 25. Agar yuz bergan holat yuzasidan jinoyat ishi qo‘zg‘atilgan bo‘lsa, mazkur jinoyat ishi yakuni bo‘yicha chiqarilgan qaror, ajrim yoki hukm qonuniy kuchga kirgan kundan boshlab, to‘plangan hujjatlar belgilangan tartibda IIVning Shaxsiy tarkib bilan ishlash xizmatiga yuboriladi.
 26. Nafaqani rasmiylashtirish uchun yuborilgan hujjatlar IIVning Shaxsiy tarkib bilan ishlash xizmati tomonidan bir oy ichida o‘rganib chiqilib, nafaqa miqdorini aniq belgilab berish uchun O‘zbekiston Respublikasining ichki ishlar vaziriga mazkur Yo‘riqnomaning 2-ilovasiga muvofiq shaklda taqdimnoma kiritiladi.
 27. Nafaqa miqdori aniq belgilangan holda taqdimnoma O‘zbekiston Respublikasining ichki ishlar vaziri tomonidan tasdiqlanganidan so‘ng, taqdimnomaning asl nusxasi IIVning Shaxsiy tarkib bilan ishlash xizmati tomonidan ijro uchun xodimning so‘nggi xizmat yoki o‘qish joyiga, taqdimnomaning nusxalari esa, ma’lumot va ijro uchun IIVning Moliya-iqtisod va Tibbiyot boshqarmalariga yuboriladi.
 28. Nafaqa miqdori xodim halok bo‘lgan yoki tan jarohati olgan kundagi egallagan shtat lavozimi va ega bo‘lgan maxsus (harbiy) unvonlari uchun ish haqi yig‘indisidan tashkil topadigan oylik ish haqlaridan hisoblab chiqariladi.
 29. Xizmat vazifasini bajarish chog‘ida xodim og‘ir yoki o‘rtacha og‘ir tan jarohati olganligi tufayli xizmatdan bo‘shatilgandan so‘ng, olgan tan jarohati tufayli vafot etgan bo‘lsa, uning merosxo‘rlariga O‘zbekiston Respublikasining ichki ishlar vaziri tomonidan belgilangan miqdorda avvalgi to‘langan nafaqa bilan xizmat vazifasini bajarish chog‘ida halok bo‘lganda beriladigan nafaqa miqdori orasidagi farq to‘lanadi.
 30. Bunday holat yuzasidan xizmat tekshiruvi o‘tkazilib, qo‘shimcha ravishda mazkur Yo‘riqnomaning 19-bandida nazarda tutilgan hujjatlar umumlashtirilib, mazkur Yo‘riqnomaning 20–24-bandlarida belgilangan tartibda IIVning Shaxsiy tarkib bilan ishlash xizmatiga yuboriladi.
 31. Muddatli harbiy xizmatchilarga xizmat vazifasini bajarish chog‘ida olgan tan jarohati uchun nafaqa ular muddatli harbiy xizmatdan bo‘shatilgandan so‘ng beriladi.
 32. Nafaqa xodimning so‘nggi xizmat (o‘qish) joyidagi Moliya-iqtisod boshqarmalari, bo‘limlari va bo‘linmalari tomonidan to‘lanadi.
 33. Merosxo‘r hali voyaga etmagan bo‘lsa, nafaqa puli uning vasiy yoki homiyiga beriladi. 
 34. Xodim vazifasini bajarish chog‘ida halok bo‘lganda yoki tan jarohati olganda unga yoki uning merosxo‘riga to‘lanadigan nafaqani rasmiylashtirish uchun to‘plangan barcha hujjatlar tegishli hududiy ichki ishlar organlarining Shaxsiy tarkib bilan ishlash xizmatlari, harbiy qismlar va IIV tizimiga kiruvchi ta’lim muassasalarining kadrlar bilan ishlash bo‘limi va bo‘linmalari tomonidan xodimning shaxsiy hujjatlari yig‘ma jildining arxiv qismiga tikiladi hamda bu haqda shaxsiy hujjatlari yig‘majildining 1-qismi 12-bandiga batafsil qayd etiladi. 
 35. Rasmiylashtirilgan hujjatlar hisoboti mazkur Yo‘riqnomaning 3-ilovasiga muvofiq shaklda hududiy ichki ishlar organlarining Shaxsiy tarkib bilan ishlash xizmatlari, harbiy qismlar va IIV tizimiga kiruvchi ta’lim muassasalarining tarbiyaviy ishlar bo‘limi va bo‘linmalari tomonidan Moliya-iqtisod boshqarmasi, bo‘lim va bo‘linmalari bilan kelishilgan holda tayyorlanadi va har chorak yakuni bo‘yicha belgilangan tartibda IIVning Shaxsiy tarkib bilan ishlash xizmatiga yuboriladi. 
 36. Yuborilgan hisobotlar IIVning Shaxsiy tarkib bilan ishlash xizmati tomonidan umumlashtiriladi va mazkur Yo‘riqnomaning 4 va 5-ilovalariga muvofiq shaklda hisobotlar tayyorlanadi va tanishib chiqish uchun IIVning rahbariyatiga taqdim etiladi. 
 37. Mazkur Yo‘riqnoma talablarini buzganlikda aybdor shaxslar qonun hujjatlarida belgilangan tartibda javobgar bo‘ladi.